་ལ་སྦྱར་ན།  ཞལ་བརྒྱད་ནི་ཞལ་ལམ་སྒོ་དང་འདྲ་བའི་མངོན་པར་རྟོགས་པ་བརྒྱད་དེ།  སྲུང་བའི་འཁོར་ལོ།  ཡན་ལག་དྲུགལྷ་བསྡུ་བ་དང་བརྒྱད་དམ༑  ཡང་ན་སྔོན་དུ་འགྲོ་བ་ཚོགས་གཉིས་བསག་པ།  དངོས་གཞི་ཡན་ལག་དྲུག་དང་བརྒྱད་དོ།  ། དབུ་སྐྲ་གྱེན་དུ་བརྫེས་པ་ནི།  བསྒོམས་པ་ལས་བྱུང་བའི་རྟོགས་པ་གོང་ནས་གོང་དུ་རྒྱས་པའོ།  ། ཞབས་བཞི་ནི།  ཐུན་བཞིའམ།  ཡང་ན་བསྙེན་སྒྲུབ་བཞིས་འཆིང་བའོ།  ། མིག་དང་འདྲ་བའི་མངོན་པར་རྟོགས་པ་གཙོ་བོ་ཉི་ཤུ་རྩ་བཞི་ནི།  ཡན་ལག་དྲུག་ལས་ཕྱེ་བ་སྟེ།  གཞལ་ཡས་ཁང་བསྐྱེད་པ་རྣམ་པར་སྣང་མཛད་ཀྱི་ཡན་ལག་ལ།  གཞིའི་ཡན་ལགརྒྱུའི་ཡན་ལགརྐྱེན་གྱི་ཡན་ལགདེས་གཞལ་ཡས་ཁང་བསྒོམ་པ།  དེར་གདན་བསྒོམ་པ་དང་ལྔའོ།  ། རྗེས་སུ་ཆགས་པ་རྡོ་རྗེ་སེམས་དཔའི་ཡན་ལག་ལ།  རྒྱུ་རྡོ་རྗེ་འཆང་ལ་མངོན་བྱང་ལྔ་སྟེ།  མཁའ་གསང་བྱིན་གྱིས་བརླབ་པ།  སྙོམས་པར་ཞུགས་པ།  འཁོར་གྱི་ལྷ་མོ་དབྱུང་བ༑  རྒྱུ་རྡོ་རྗེ་འཆང་ཞུ་བ།  གླུས་བསྐུལ་བ། འབྲས་བུ་རྡོ་རྗེ་འཆང་བཞེངས་པ།  སྣོད་བཅུད་སྦྱང་བ།  སྐྱེ་མཆེད་དང་སྐུ་གསུང་ཐུགས་བྱིན་གྱིས་བརླབ་པ།  ཡེ་ཤེས་པ་གཞུག་པ་སྟེ་ཆོས་བཅུ་དགུའོ།  ། དབང་བསྐུར་བ་མི་བསྐྱོད་པའི་ཡན་ལག་ལ།  དབང་བསྐུར་བ་དང་།  རིགས་ཀྱི་བདག་པོའི་རྒྱས་གདབ་པ་དང་གཉིས་སོ། །  བདུད་རྩི་མྱང་བ་འོད་དཔག་མེད།  མཆོད་པ་དོན་ཡོད་གྲུབ་པ།  བསྟོད་པ་རིན་ཆེན་འབྱུང་ལྡན་གྱི་ཡན་ལག་སྟེ་ཉི་ཤུ་རྩ་བཞིའོ།  ཕྱག་དང་འདྲ་བའི་ཡན་ལག་བཅུ་དྲུག་ནི།  སྙིང་གའི་ས་བོན་ལས་འོད་ཟེར་འཕྲོས་པས་ཚོགས་ཀྱི་ཞིང་སྤྱན་དྲང་བ༑  དེ་ལ་མཆོད་པ།  ཡན་ལག་བདུན་པ་ལ་ཆོས་བདུན།  ཚད་མེད་པ་བཞི་བསྒོམ་པ༑  ཡེ་ཤེས་ཀྱི་ཚོགས་བསག་པ། སྟོང་པ་ཉིད་བསྒོམ་པ།  སྲུང་བའི་འཁོར་ལོ་བསྒོམ་པ་སྟེ་བཅུ་དྲུག་གོ། ཡང་ན་སྤྱན་དྲང་ཞིང་མཆོད་པ། བསོད་ནམས་ཀྱི་ཚོགས་བསག་ཡན་ལག་ལྔ།  ཚད་མེད་པ།  ཡེ་ཤེས་ཀྱི་ཚོགས་ཏེ་སྔོན་འགྲོ་བརྒྱད།  མཉམ་པར་མ་བཞག་པ་བརྒྱད་དེ།  བཅུ་དྲུག་ཅེས་ཀྱང་གསུང་ངོ་།  ། བསྐྱེད་པའི་རིམ་པ་དེ་དག་གི་རྣམ་པར་དག་པ་ནི།  སྐུ་མདོག་ཆར་སྤྲིན་ལྟར་གནག་པ་ནི།  བསྐྱེད་པའི་རིམ་པའི་ཡེ་ཤེས་རྣམ་པར་རྟོག་པས་མི་འགྱུར་བའོ།  ། ཐོད་པའི་ཕྲེང་བ་ནི།  ཀ་པཱ་ལའི་སྒྲས་ལུས་སྐྱོང་སྟེ།  ཐ་མལ་གྱི་ལུས་ལྷར་བསྐྱངས་པས་འབྲས་བུ་གཟུགས་ཀྱི་སྐུ་ཐོབ་པའོ།  ། ཡང་ན་མངོན་པར་རྟོགས་པ་དང་རྗེས་སུ་འབྲེལ་བར་བསྒོམ་པའོ་ཞེས་ཀྱང་གསུང་ངོ་།  ། ཐུགས་ཁོང་ནས་འཁྲུག་པ་ནི།  ཡེ་ཤེས་དེས་མི་མཐུན་པའི་ཕྱོགས་ཐམས་ཅད་སྦྱོང་ཞིང་བར་ཆད་ཞི་བར་བྱེད་པའོ།  ། མཆེ་བ་ཟླ་བ་ཕྱེད་པ་ནི།  ཡེ་ཤེས་དེས་རྣམ་རྟོག་གི་རབ་རིབ་འཇོམས་པས་ཟླ་བ།  རྣམ་རྟོག་དེ་ཡང་ཐ་མལ་གྱི་རྣམ་རྟོག་དང་།  གྱ་ནོམ་པ་ལྷར་ཞེན་པའི་རྟོག་པ་གཉིས་ལས།  ཐ་མལ་གྱི་རྟོག་པ་ཞི་བར་མཛད་པས་ཟླ་བ་ཕྱེད་པ་དཔེར་མཛད་དོ།  ། གཉིས་པ་མཉམ་པར་མ་བཞག་པ་བརྒྱད་ནི།  སོད་ཅིག་ནི་སེམས་འཕྲོ་བ་སྡུད་པས་ཉལ་བའི་རྣལ་འབྱོར། གྱིས་ཤིག་ནི་བྱ་བ་ལ་འཇུག་པས་ན་ལྡང་པའི་རྣལ་འབྱོར།  སྒྲིགས་ཤིག་ནི་སྔགས་ཀྱི་སྒྲ་སྒྲོགས་པས་ན་བཟླས་པའི་རྣལ་འབྱོར་རོ།  ། གཏོགས་ཤིག་ནི་མཆོད་པ་དང་གཏོར་མའི་རྣལ་འབྱོར།  སྐོམས་ཤིག་ནི་ཁ་ཟས་འཇུ་བར་བྱེད་པས་ཁ་ཟས་ཀྱི་རྣལ་འབྱོར།  རྒྱ་མཚོ་བདུན་ནི་ཁྲུས་ཀྱི་རྣལ་འབྱོར།  ཀླུ་བརྒྱད་ནི་ཕྱག་རྒྱའི་རིགས་བརྒྱད་ཡིན་ལ།  དགྲ་བོ་ཟུང་ཤིག་པ་ནི་ཉོན་མོངས་པ་ཉིད་བྱང་ཆུབ་ཀྱི་ཡན་ལག་ཏུ་བྱེད་པས་རྗེས་སུ་ཆགས་པའི་རྣལ་འབྱོར་རོ།  ། ཡང་ན་ཀླུ་བརྒྱད་ནི་གཏོར་མའི་མགྲོན་ཡིན་ཞེས་ཀྱང་གསུང་ངོ་། ། ཧ་ཧཱ་ལ་སོགས་པ་དབྱངས་བཅུ་གཉིས་ནི་ཕྱི་ནང་གི་སྐྱེ་མཆེད་བྱིན་གྱིས་བརླབས་ནས།  ཡུལ་ལ་ལོངས་སྤྱད་པས་ན་སྤྱོད་ལམ་མོ།  ། བསྐྱེད་པའི་རིམ་པའི་མངོན་རྟོགས་ལ་སྦྱར་བའོ༑ ༑  ༑ ༑ གཉིས་པ་བསྐྱེད་པའི་རིམ་པ་ལྷ་དང་དུར་ཁྲོད་ལ་སྦྱར་ཏེ་བཤད་ན།  དེའང་བསྐྱེད་པའི་རིམ་པའི་ལྷ་ཞལ་བརྒྱད་ལ་སོགས་པ་ནི་ཐུན་མོང་དུ་གྲགས་ཤིང་༑  དེ་ཡང་རྣམ་པར་ཐར་པ་བརྒྱད་ལ་སོགས་པ་ལ་སྦྱར་བ་ནི།  ཐམས་ཅད་ཀྱིས་ཤེས་པར་ཟད་པས་འདིར་མ་སྤྲོས་སོ།  ། དུར་ཁྲོད་ལ་སྦྱར་ན།  སོད་ཅིག་ནི་འདུག་ཅིང་གཏུམ་པའི་ལས་བྱེད་པས་ན་ཕྱོགས་སྐྱོང་ངོ་།  ། གྱིས་ཤིག་ནི་དེ་དག་གི་མངག་བཞུག་གི་ལས་བྱེད་པས་ན་ཞིང་སྐྱོང་ངོ་།  ། སྒྲོགས་ཤིག་ནི་སྒྲ་སྒྲོགས་པའི་སྤྲིན་ནོ།  ། གཏོགས་ཤིག་ནི་ཡལ་ག་མེ་ཏོག་འབྲས་བུ་ལ་གཏོགས་པས་ཤིང་ངོ་། །  སྐོམས་ཤིག་ནི་སྐེམས་པར་བྱེད་པས་མེའོ།  ། རྒྱ་མཚོ་བདུན་ནི་ཆུའོ།  ། ཆིངས་ཤིག་ནི་རོའོ། ། ཀླུ་ཆེན་པོ་བརྒྱད་ནི་ཤེས་པར་ཟད་དོ། ། དགྲ་བོ་ནི་འདྲེའོ།  ། དེ་དག་ཐམས་ཅད་ཀྱང་རིགས་མི་འདྲ་བ་བརྒྱད་བརྒྱད་དུ་གནས་སོ། ། དབྱངས་བཅུ་གཉིས་ནི་རྟེན་འབྲེལ་བཅུ་གཉིས་ཐུགས་སུ་ཆུད་པའི་རྣལ་འབྱོར་པ་ལ་སོགས་པ་རྣམས་བསྟན་ཏོ།  ། ལྷ་དང་དུར་ཁྲོད་ལ་སྦྱར་བ་མཆོག་གི་དངོས་གྲུབ་བསྒྲུབ་པ་ལ་སྦྱར་ཏེ་བཤད་པ་བསྟན་ཟིན་ཏོ། །  ། ། གཉིས་པ་ལས་རྒྱས་པ་ལ་སྦྱར་ན།  ཞལ་བརྒྱད་ལ་སོགས་པས་སྔོན་དུ་བསྙེན་པ་བསྟན་ཏོ།  ། རྣམ་པར་བཤད་པ་ཐུན་མོང་བ་དང་མཐུན་པས་ཤེས་པར་ཟད་དོ།  ། ལས་ལ་སྦྱར་བ་ནི།  སོད་ཅིག་ནི་མངོན་སྤྱོད་དོ།  ། གྱིས་ཤིག་ནི་དབང་།  གཏོགས་ཤིག་ནི་དགུག་པ།  སྒྲོགས་ཤིག་ནི་རྒྱས་པ།  སྐོམས་ཤིག་ནི་ཞི་བ།  རྒྱ་མཚོ་བདུན་དང་། ཀླུ་བརྒྱད་འཆིང་བ་ནི་ཆར་དབབ་གཅད་དང་དུག་ཞི་བ་ལ་སོགས་པའོ། ། དབྱངས་བཅུ་གཉིས་ནི་གྲུབ་ཆེན་བརྒྱད། མཁའ་སྤྱོད།  རིག་འཛིན༑  འཁོར་ལོས་བསྒྱུར་བ།  གནོད་སྦྱིན་མོ་བསྒྲུབ་པ་སྟེ་བཅུ་གཉིས་སོ།  ། དེ་ལྟར་དེ་དག་བསྒྲུབ་པའང་བསམ་གཏན་དང་བཟླས་བརྗོད་དང་།  འཕྲུལ་འཁོར་དང་རྫས་སྦྱོར་དང་ཚོགས་པ་རྣམས་ཀྱིས་བསྒྲུབ་པར་བྱའོ།  ། བསྐྱེད་པའི་རིམ་པ་ལ་སྦྱར་ཏེ་བཤད་པ་བསྟན་ཟིན་ཏོ། །  ། ། གཉིས་པ་རྫོགས་པའི་རིམ་པ་ལ་སྦྱར་ཏེ་བཤད་ན།  རང་བྱིན་བརླབ་དང་།  དཀྱིལ་འཁོར་འཁོར་ལོ་ལ་སྦྱར་བ་གཉིས་ལས།  དང་པོ་ལ་གསུམ་སྟེ།  གང་ལ་བརྟེན་ནས་སྐྱེ་བའི་རྟེན་དང་།  དེ་མངོན་དུ་བྱེད་པའི་ཐབས་དང་།  ཐབས་ལས་བྱུང་བའི་ཡེ་ཤེས་ཀྱི་མཚན་ཉིད་དོ།  ། དང་པོ་ལ་ཞལ་བརྒྱད་ནི།  རླུང་གི་སྦྱོར་བ་བདུན་རང་གི་ངོ་བོ་དང་བརྒྱད་དོ།  ། དབུ་སྐྲ་གྱེན་དུ་བརྫཻས་པ་ནི།  མས་བརྟན་པའི་དགའ་བ་བཞི་བྱང་ཆུབ་ཀྱི་སེམས་བརྟན་པར་བྱེད་པའོ།  ། སྤྱན་ཉི་ཤུ་རྩ་བཞི་ནི༑  གཏུམ་མོའི་དམིགས་པ་ཉི་ཤུ་རྩ་བཞིའམ་ལུས་ཀྱི་ཡུལ་ཉི་ཤུ་རྩ་བཞིའོ།  ། ཕྱག་བཅུ་དྲུག་ནི་འཕོ་བ་བཅུ་དྲུག་གོ། ཡང་ན་ཞལ་བརྒྱད་ནི་ཆོས་ཀྱི་འཁོར་ལོའི་འདབ་མ་བརྒྱད་དོ།  ། སྐྲ་གྱེན་དུ་བརྫེས་པ་ནི།  ལྟེ་བ་ནས་གཏུམ་མོའི་མེ་གྱེན་ལ་འབར་བའོ།  ། ཞབས་བཞི་ནི་དགའ་བ་བཞིའམ་འཁོར་ལོ་བཞིའོ།  ། ཡང་ན་ཞལ་བརྒྱད་དང་སྤྱན་ཉི་ཤུ་རྩ་བཞིས་བདེ་བ་ཆེན་པོའི་འཁོར་ལོ།  ཕྱག་བཅུ་དྲུག་གིས་མགྲིན་པ་ལོངས་སྤྱོད་ཀྱི་འཁོར་ལོ།  ཡང་ཞལ་བརྒྱད་དང་སྤྱན་ཉི་ཤུ་རྩ་བཞི་དང་ཕྱག་བཅུ་དྲུག་གིས་ལྟེ་བ་སྤྲུལ་པའི་འཁོར་ལོ་བསྟན་ནོ།  ། གཉིས་པ་དེ་མངོན་དུ་བྱེད་པའི་ཐབས་ནི།  སྐུ་མདོག་ཆར་སྤྲིན་ལྟར་གནག་པ་ནི་གཏུམ་མོའི་མེས་ཡིག་འབྲུ་བསྲེག་པའོ།  ། ཐོད་པའི་ཕྲེང་བ་འཛིན་པ་ནི་བདེ་བ་སྐྱོང་བའི་བྱང་ཆུབ་ཀྱི་སེམས་འཛག་པའོ།  ། ཐུགས་ཁོང་ནས་འཁྲུག་པ་ནི་ལུས་ཀྱི་རྩ་བྲན་གཡོས་པའི་སྟོབས་ཀྱིས་རང་བྱུང་གི་ཡེ་ཤེས་སྐྱེས་ཏེ་རྣམ་པར་རྟོག་པ་སྤོང་བའོ།  ། མཆེ་བ་ཟླ་བ་ཕྱེད་པ་ནི་སོ་དང་མཆུ་སྦྱར་བ་ལ་སོགས་པ་ལུས་ཀྱི་འཕྲུལ་འཁོར་རམ།  སྤྱི་གཙུག་གི་ཧཾ་ལས་ལུས་ཀྱི་གཡོན་གྱི་ཆ་ལས་བྱང་ཆུབ་ཀྱི་སེམས་འབབ་པའོ། །  གསུམ་པ་དེ་ལ་བརྟེན་ནས་སྐྱེས་པའི་ཡེ་ཤེས་ཀྱི་མཚན་ཉིད་ནི།  རང་བྱུང་གི་ཡེ་ཤེས་ཀྱིས་རྣམ་རྟོག་འཇོམས་པས་ན་སོད་ཅིག་པའོ།  ། བདེ་བ་བསྐྱེད་པས་གྱིས་ཤིག་པའོ།  ། གཞན་ལ་སྟོན་པས་སྒྲོགས་ཤིག་པའོ།  ། རྣམ་རྟོག་ཕྱེ་མར་བྱེད་པས་གཏོགས་ཤིག་པའོ།  ། འཁོར་བའི་རྒྱ་མཚོ་བདུན་སྐེམས་པས་སྐོམས་ཤིག་པའོ། །  ཡེ་ཤེས་དེ་སྐྱེས་ན་རྣམ་ཤེས་ཚོགས་བརྒྱད་ཐ་མལ་གྱི་ཡུལ་ལས་འཆིང་བར་བྱེད་པས་ཀླུ་བརྒྱད་ཆིངས་ཤིག་པའོ།  ། བདག་འཛིན་གྱི་དགྲ་ཞི་བར་བྱེད་པས་ན་དགྲ་བོ་ཟུང་ཤིག་པའོ།  ། དབྱངས་བཅུ་གཉིས་ནི་མ་དག་པའི་སྐྱེ་མཆེད་བཅུ་གཉིས་དག་པའི་ཡེ་ཤེས་སུ་གནས་གྱུར་པའོ།  ། རང་བྱིན་བརླབ་པ་ལ་སྦྱར་བའོ།  ། གཉིས་པ་དཀྱིལ་འཁོར་འཁོར་ལོ་ལ་སྦྱར་ཏེ་བཤད་པ་ལ་གསུམ་སྟེ།  གང་ལ་བརྟེན་ནས་སྐྱེ་བའི་རྟེན་དང་། དེ་ལ་བརྟེན་ནས་སྐྱེས་པའི་དགའ་བ་དང་།  དགའ་བའི་ཡེ་ཤེས་ཀྱི་རྣམ་རྟོག་སྤོང་བའི་ཚུལ་ལོ།  ། དང་པོ་ནི་ཞལ་བརྒྱད་ནི་ཕྱག་རྒྱའི་རིགས་བརྒྱད་དོ།  ། སྐྲ་གྱེན་དུ་བརྫཻས་པ་ནི།  ཡེ་ཤེས་གོང་ནས་གོང་དུ་འཕེལ་བའམ་མས་བརྟན་པའི་དགའ་བའོ།  ། ཞབས་བཞི་ནི་ཐབས་ཀྱིས་མ་ཟིན་ན་སྐྱེ་གནས་བཞིར་ལྟུང་བའམ།  ཡང་ན་ཡས་བབ་ཀྱི་དགའ་བ་བཞི་མཚོན་ནོ།  ། སྤྱན་ཉི་ཤུ་རྩ་བཞི་ནི་ཕྱག་རྒྱ་བརྒྱད་པོ་དེ་དག་སྒྲ་ཇི་བཞིན་པ་དང་།  ཇི་བཞིན་མ་ཡིན་པ་དང་དབང་ལ་སྦྱར་བ་ཉི་ཤུ་རྩ་བཞིར་འགྱུར་བའམ་ལོ་གྲངས་མཚོན་པའོ།  ། གཉིས་པ་དེ་ལ་བརྟེན་ནས་སྐྱེས་པའི་དགའ་བ་ནི།  ཕྱག་བཅུ་དྲུག་ཅེས་པ་སྟེ།  དགའ་བའི་དགའ་བ་ལ་སོགས་པ་བཅུ་དྲུག་གོ། ཡེ་ཤེས་དེ་རྣམ་རྟོག་གིས་མི་འགྱུར་བས་སྐུ་མདོག་ཆར་སྤྲིན་ལྟར་གནག་པའོ།  ། བྱང་ཆུབ་སེམས་ཀྱི་ཕྲེང་བས་ཡས་བབ་དང་།  མས་བརྟན་གྱི་ཚུལ་གྱིས་མངོན་དུ་བྱེད་པས་ཐོད་པའི་ཕྲེང་བ་འཛིན་པའོ།  ། དལ་བར་རྒྱུ་བའི་རླུང་གིས་བྱང་ཆུབ་ཀྱི་སེམས་ལུས་འཁྱབ་པའི་སྟོབས་ཀྱིས་མཚན་མ་དང་རྣམ་པར་རྟོག་པ་སྤོང་བས་ཐུགས་ཁོང་ནས་འཁྲུག་པའོ།  ། དུད་འགྲོའི་ལྟ་སྟངས་དང་༑  དུད་འགྲོའི་འགྱུར་བ་ལ་སོགས་པས་བྱང་ཆུབ་ཀྱི་སེམས་ཀྱི་འགྱུར་བ་འགེགས་པས་མཆེ་བ་ཟླ་བ་ཕྱེད་པ་ལྟ་བུར་གཙིགས་པའོ།  ། གསུམ་པ་དགའ་བའི་ཡེ་ཤེས་ཀྱི་རྣམ་པར་རྟོག་པ་སྤོང་བའི་ཚུལ་ནི།  སོད་ཅིག་པ་ལ་སོགས་པ་སྟེ་རྣམ་པར་བཤད་པ་རང་བྱིན་བརླབ་བཞིན་ནོ།  ། དཀྱིལ་འཁོར་འཁོར་ལོ་ལ་སྦྱར་བའོ། །  རྫོགས་པའི་རིམ་པ་བཤད་དེ་མདོར་བསྡུས་པའི་ཚུལ་གྱིས་ཐབས་ཀྱི་རྒྱུད་ལ་སྦྱར་བ་བཤད་ཟིན་ཏོ། །  ། ། ད་ནི་སྤྱི་དོན་གསུམ་པ་འབྲས་བུ་ལ་སྦྱར་ཏེ་བཤད་ན་གསུམ་སྟེ།  ལོངས་སྐུ་དང་།  སྤྲུལ་སྐུ་དང་། ཆོས་སྐུ་ལ་སྦྱར་ཏེ་བཤད་པའོ། ། དང་པོ་ལོངས་སྐུ་ནི།  འོག་མིན་གྱི་གནས་ན།  ཟག་པ་མེད་པའི་བདེ་བ་དང་ལྡན་ཞིང་།  མཚན་དང་དཔེ་བྱད་བསམ་གྱིས་མི་ཁྱབ་པས་སྤྲས་པ།  འཁོར་ས་བཅུའི་བྱང་ཆུབ་སེམས་དཔའ་ལ་ཐེག་པ་ཆེན་པོའི་ཆོས་རྒྱུན་མི་འཆད་པར་ལོངས་སྤྱོད་པ་སྟཻ།  དེ་ཡང་།  ཕྱག་ནི་བཅུ་དྲུག་ཞལ་བརྒྱད་པ།  ། ཞབས་བཞི་པ་སྟེ་འཇིགས་པར་མཛད།  ། དཔའ་བོ་ཐོད་པའི་ཕྲེང་བ་ཅན།  ། ཞེས་པ་ལ་སོགས་པས་གསལ་ལོ།  ། ཚིག་དོན་ཤེས་པར་ཟད་དོ༑ ༑ གཉིས་པ་སྤྲུལ་པའི་སྐུ་ནི།  གདུལ་བྱ་གང་དང་གང་ན་གནས་པ་དེ་དང་དེར་སྐུ་གསུང་ཐུགས་ཀྱི་ཕྲིན་ལས་བསམ་གྱིས་མི་ཁྱབ་པ་གང་ལ་ཅིས་འདུལ་བ་དེ་ལ་དེར་སྟོན་པ་སྟེ་དེའང་།  གདུག་ཅིང་གཏུམ་པའི་སེམས་ཅན་ལ།  ། ཞི་བ་ཉེ་བར་མི་སྦྱོར་ཏེ།  ། འདི་མཁྱེན་རྡོ་རྗེ་ཅན་གྱིས་ནི།  ། རང་ཉིད་ཀྱེ་ཡི་རྡོ་རྗེར་གྱུར།  ། ཞེས་བྱ་བ་ལ་སོགས་པ་དང་།  གང་དང་གང་གི་རྣམ་པ་ཡིས།  ། སྐྱེས་བུ་རྣམས་ཀྱི་ཡིད་སྦྱོར་བ༑ ༑ ཞེས་བྱ་བ་ལ་སོགས་པ་ལྟར་རོ། །  ། ། གཞུང་གི་དོན་ནི།  གདུག་པ་ཅན་ལ་གདུག་པའི་རྣམ་པས་འདུལ་བས་སོད་ཅིག་པའོ།  ། ཐབས་སྣ་ཚོགས་ཀྱིས་སེམས་ཅན་རྗེས་སུ་འཛིན་པས་གྱིས་ཤིག་པའོ༑ ༑ གསུང་གིས་ཇི་ལྟར་འཚམ་པར་ཆོས་སྟོན་པས་སྒྲོགས་ཤིག་པའོ།  ། གཞན་གྱིས་མི་མཐུན་པའི་ཕྱོགས་ཞི་བར་བྱེད་པས་ན་གཏཽགས་ཤིག་པའོ།  ། དེས་འགྲོ་བ་བདུན་གྱི་སྡུག་བསྔལ་ཞི་བར་བྱེད་པས་ན་རྒྱ་མཚོ་བདུན་སྐོམས་ཤིག་པའོ།  ། ཉོན་མོངས་པ་ཞི་བར་བྱེད་པས་ཀླུ་བརྒྱད་ཆིངས་ཤིག་པའོ།  ། རྣམ་པར་རྟོག་པ་དགྲ་དང་འདྲ་བར་འཛིན་པར་བྱེད་པས་ན་དགྲ་བོ་ཟུང་ཤིག་པའོ། །  ། ། གསུམ་པ་ཆོས་ཀྱི་སྐུ་ནི།  རྟེན་ཅིང་འབྲེལ་བར་འབྱུང་བའི་དེ་བཞིན་ཉིད་སྤྲོས་པའི་མཐའ་དང་བྲལ་བ།  སྐྱེ་བ་དང་འགག་པ་མེད་པའི་དབྱིངས་མངོན་དུ་གྱུར་པ་སྟེ།  རྟེན་འབྲེལ་གྱི་རང་བཞིན་དབྱངས་བཅུ་གཉིས་ཀྱིས་བསྟན་ནོ། །  འབྲས་བུའི་རྒྱུད་ལ་སྦྱར་ཏེ་བཤད་པ་བསྟན་ཟིན་ཏོ།  ། དེ་ལྟར་རྒྱུད་གསུམ་ལ་སྦྱར་ཏེ་བཤད་པས།  རྩ་བའི་སྔགས་ཀྱི་དོན་མཐའ་དག་ཅི་རིགས་པར་བསྟན་ཟིན་ཏོ། །  འདིར་ནི་ལེགས་བསམ་བླ་མའི་གསུང་བཞིན་དུ།  ། སྙིང་པོའི་རྒྱུད་ཀྱི་སྙིང་པོ་རྣམ་ཕྱེ་ལས།  ། དགེ་བ་གང་བསྐྲུན་དེས་འདིར་སྐྱེ་བོ་ཀུན།  ། དགའ་བའི་གནས་ཀྱི་རྒྱལ་མཚན་འཛིན་པར་ཤོག། ཐུབ་པའི་གཙུག་ལྟར་གཏིང་དཔག་མི་ནུས་དོན། །  གསང་སྔགས་རྒྱ་མཚོའི་ཚུལ་ལ་བླུན་པོ་བདག། ཉེར་ཞི་སྐལ་པ་ཆུང་ཡང་འཁོར་བ་ན། ། ཡང་དག་སྟོན་མཛད་གྲགས་པ་རྒྱལ་མཚན་ལ།  ། དེ་ལྟར་བཤད་འདི་དེ་དང་གཞན་དག་གི། བཀས་གནང་གསོལ་བ་འདེབས་པའི་ངོར་བྱས་ཏེ།  ། ཧ་ཅང་སྤྲོས་མིན་ཤིན་ཏུ་བསྡུས་མིན་པར།  ། རྣམ་པར་ཕྱེ་ལ་ངོ་མཚར་བསྐྱེད་པར་གྱིས། །  རྩ་བའི་སྔགས་ཀྱི་རྣམ་པར་བཤད་པ།  སྙིང་པོའི་དོན་གསལ་བ་ཞེས་བྱ་བ།  དཔལ་ས་སྐྱ་པ་ཆེན་པོའི་ཞབས་ཀྱི་ཟེའུ་འབྲུའི་རྡུལ་རྙོག་པ་མེད་པ་ཡན་ལག་མཆོག་གིས་གུས་པར་ལེན་པ།  ཤཱཀྱའི་དགེ་བསྙེན་ཀུན་དགའ་རྒྱལ་མཚན་ཞེས་བྱ་བ་སྒྲ་རིག་པ་དེས་སྦྱར་བ་འདི